open-index/open-wikipedia-markdown huggingface dataset:
Liberalt forskningsinstitutt

**Liberalt forskningsinstitutt** (LIFO) er en liberal forskningsstiftelse som ble dannet i 1988 da Libertas opphørte som organisasjon. Fra Libertas fikk LIFO en grunnkapital på 20 millioner kroner i form av aksjer og obligasjoner.

Fra 1988 til 2001 var professor Jan Brøgger stiftelsens generalsekretær. I denne perioden utgav stiftelsen kulturtidsskriftet «Kulturelt Perspektiv». Brøgger fratrådte stillingen som generalsekretær samtidig som *Kulturelt Perspektiv* ble nedlagt. Som følge av børsraset i 2000 ble LIFOs inntekter redusert betydelig, og etter styrets mening var det lite hensiktsmessig å drive virksomheten videre i daværende form. Siden den tid har styret prioritert å finansiere annen virksomhet i tråd med LIFOs formål. 

I 2001 tok LIFO initiativ til å opprette en ny politisk tenketank i Norge. Etter samtaler med de borgerlige partiene viste det seg å være en viss interesse, men ikke tilstrekkelig oppslutning til å iverksette noe konkret. LIFO tok deretter kontakt med Norges Rederiforbund og NHO. Sammen utarbeidet man et grunnlagsdokument for etablering og drift som alle tre organisasjoners styrende organer sluttet seg til, og som man var villig til å finansiere. Resultatet ble Civita som startet sin virksomhet i 2003.  

LIFOs formålsparagraf har siden 1988 vært identisk med Libertas formålsparagraf fra 1970-tallet: «Stiftelsen skal arbeide for åndsfrihet, næringsfrihet og politisk frihet som grunnlag for en fullverdig livsstandard for alle.» I 2007 ble det utarbeidet et idégrunnlagsdokument.   

LIFO har siden etableringen av Civita i hovedsak gitt økonomisk støtte til Civita og Minerva. I tillegg har LIFO fra tid til annen også støttet enkelte bokprosjekter på ad hoc-basis. Årlig samlet støttebeløp de siste fem årene har vært på om lag 2 millioner kroner. Ved utgangen av 2014 hadde LIFO en samlet finanskapital på 23 millioner kroner. 

Nåværende styreleder i LIFO er Aage Figenschou. De øvrige styremedlemmer i 2014 var Tormod Andreassen, Andreas Bjelland, Lars Peder Nordbakken og Jan Arild Snoen. (som også er journalist og kommentator i Minerva).

I tillegg til styret har LIFO et råd bestående av 19 medlemmer og et finansråd med 3 medlemmer. 

## Eksterne lenker
* 
*
Fangedokumentet

**Fangedokumentet** er en rammeavtale for samarbeid mellom palestinske fraksjoner utarbeidet i mai 2006 av palestinske ledere i israelsk fangenskap som var assosiert med Fatah, Hamas, Islamic Jihad, PFLP og DFLP. Enkelte kommentatorer har fortolket teksten som en indirekte anerkjennelse av Israel, mens Hamas selv har presisert at dokumentet ikke nevner forholdet til Israel med et ord.

Dokumentet er en plan om å opprette en palestinsk stat på Vestbredden og Gaza. Planen anmoder også alle militante palestinere til å begrense angrepene mot områder okkupert av Israel under krigen i 1967. Avtalen har også et punkt om opprettelse av en palestinsk koalisjonsregjering.

27. juni 2006 meldte AP at både den palestinske regjeringen, ledet av Hamas, og den rivaliserende Fatah-bevegelsen, skal ha godkjent dokumentet. Avtalen skal være godkjent av alle palestinske grupperinger, med unntak av Islamsk hellig krig (Jihad).

## Hovedpunktene i planen
*Det palestinske folket bestreber seg på å frigjøre landet sitt og realisere sine rettigheter til frihet, retur (av flyktninger), uavhengighet og selvbestemmelse med opprettelsen av en uavhengig stat på alle territorier okkupert i 1967, med Jerusalem som hovedstad.
*For å fremskynde det som ble avtalt i Kairo i mars 2005 (ved palestinske samtaler) angående modernisering og gjenoppliving av PLO, og Hamas og Islamsk Jihads medlemskap i PLO, den eneste legitime representanten for det palestinske folket.
*Det palestinske folket har rett til å gjøre motstand med ulike midler og fokusere motstanden på territorier okkupert i 1967, samtidig som de deltar i politisk handling, forhandlinger og diplomatisk handling.
*Å beskytte og forsterke den palestinske myndigheten som kjernen i den fremtidige staten.
*Å danne en nasjonal enhetsregjering på et grunnlag som sikrer deltakelse fra alle parlamentariske blokker, spesielt Fatah og Hamas.
*Forhandlinger (med Israel) er jurisdiksjonen til PLO og presidenten for de palestinske myndighetene ... under forutsetning av at en eventuell endelig avtale legges frem for parlamentet for ratifisering eller legges til folkeavstemning.
*Å avvise en undertrykkende beleiring av palestinerne, ledet av USA og Israel, og oppfordre arabiske regjeringer til å støtte det palestinske folket, PLO og de palestinske myndighetene.
*Å fordømme alle former for splittelse som kan føre til interne konflikter og forby bruk av våpen, uavhengig av årsakene.
*Behovet for å reformere og utvikle grenene til palestinsk sikkerhet slik at de kan forsvare hjemlandet og innbyggerne mot aggresjon og okkupasjon, og opprettholde offentlig orden og få slutt på sikkerhetskaoset.

## Fotnoter


## Eksterne lenker
* BBC News: Hamas 'implicitly accepts Israel' 
* Al-Jazeera: Main points of conciliation document
Show Chow

**Show Chow** er en gruppe artister fra Egersund, Rogaland, som driver med musikk og revy. Gruppen består av Arnt Olav Klippenberg, Øystein Ellingsen, Sven Arne Petersson og Jan Ivar Peterson. Mange andre har vært innom gruppen i løpet av årene den har eksistert. Gruppen startet opp i 1981. De har gitt ut en rekke CD-er og de har satt opp en rekke revyer og kabareter i Egersund og Rogaland forøvrig.

De skriver musikken selv og sangene har til tider vært mye å høre på radio. Flere av sangene har lokalt innhold. Tekstene er stort sett skrevet av Arnt Olav Klippenberg mens musikken er det Øystein Ellingsen som står for.

Show Chow startet med sin første forestilling i den lokale kinoen tirsdag 11. august 1981. De forteller at de på forhånd fikk klar beskjed om at dette ikke ville gå noe bra siden folk i Egersund ikke gikk ut på kultur på den tida. Til deres egen og andre overraskelse ble forestillingen utsolgt og to uker senere leide de kinoen igjen. Resten er historie.

I 2005 fikk gruppa Eigersund kommunes kulturpris. På det tidspunktet hadde de holdt sammen i 24 år.

Show Chow har stadig store prosjekter på gang. I 2007 hadde de suksess med revyen *Okkahoma* og i 2008 har de spilt 29 utsolgte forestillinger av revyen *Egersund 2000 å okka*, som prøver å pirke i Stavanger 2008, kulturbyåret.

I 2008 ble Show Chow utnevnt til «Årets Dalbuer» av avisen *[[Dalane Tidende]]*. 

Show Chows *Beste sanger*, som kom ut i 2005, solgte bra i Sør-Rogaland. Da gruppa avsluttet jubileumsåret med konsert i romjula 2006, var allsangfaktoren høy. Selv folk som ikke var født da gruppa ble dannet, kunne sangene. 

## Diskografi
* 1984: *Fram og tebage e liga langt* (utgitt på LP)
* 1991: *Løslatt på prøve*
* 2000: *Pophumor*
* 2004: *Fire fra Show Chow – «Jul ved havet – Julebyen»
* 2005: *1.ut øve sonne* (sanger fra 1981 til 2005)
* 2008: *Tog te byen/Cruise/Europa danser/Spelemannsprisen''

## Referanser


## Eksterne lenker
* 
*  Arnt Olav Klippenberg
*  Øystein Ellingsen
Haslemoen flyplass

**Haslemoen flyplass** er en flyplass på Haslemoen i Våler kommune i Innlandet. Flyplassen ble bygget under andre verdenskrig og var en del av Haslemoen leir, som ble lagt ned i juli 2003. Den opprinnelige rullebanen i betong er nå delvis gjengrodd og ikke egnet for fly. 

Under graving på begynnelsen av 80-tallet, ble det oppdaget at flystripa var underminert med sprengstoff for raskt å kunne sprenges.

Det finnes en grasstripe ved siden av den gamle rullebanen. Denne brukes av Solungen Mikroflyklubb og er operativ for luftfart. Terskelen og midten av flystripa er markert med tønner, og det er en vindpølse i hver ende av banen.

Flyplassen ligger fint plassert mellom Starmoen flyplass i nord, og Kongsvinger flyplass (Gjølstad) i sør.

Det benyttes 123.5 MHz (Norsk Luftsportsforbund) på plassen. Overflyging og landing med PPR. Uvedkommende skal ikke oppholde seg på rullebanen da dette er til fare for landende og avtagende fly.

## Referanser


## Eksterne lenker
Haslemoen på norskeflyplasser.no
Sølenstua flyplass

**Sølenstua flyplass** er en flyplass som ligger like ved riksvei 217 ved Sølenstua i Engerdal kommune i Innlandet. Flyplassen ligger ved kafeteriaen Sølenstua. Det er asfalt knappe 200 meter i hver ende for run up. Bilbensin fås på kortautomat ca. 300 meter fra skiltet «Flyparkering» på banens midtparti. Det er rikelig plass til parkering, og myk nok bakke til skruanker. 

Radio 123,5 MHz
PPR +47 90991100

## Eksterne lenker
* [Sølenstua på norskeflyplasser.no](http://generator.firmanett.no/(or3q2xamejvziqz4vdaucf55)/generator.aspx?PID=176873&M=0&M=0/)
Gianluca Pessotto

**Gianluca Pessotto** (født 11. august 1970) er en tidligere italiensk fotballspiller som er sportsdirektør i fotballklubben Juventus.
Pessotto hadde nylig tiltrådt i en lederstilling i Juventus – som sportsdirektør. Han har tidligere spilt for klubben i ti år, og var også innom  før han la opp i mars 2006.

## EPO-juks
Pessotto er blitt avhørt i forbindelse med tidligere påstander om svært omfattende EPO-juks i klubben. Pessottos blodtester har vært brukt i rettssakene, og påtalemyndigheten mener at disse viser tydelige spor av EPO-misbruk. Saken er ennå ikke avsluttet i det italienske rettssystemet.

## Dommerskandalen (2006)

Pessotto skal 27. juni 2006 ha hoppet ut av et vindu i klubbens hovedkvarter. Gianluca Pessotto ble deretter sendt til sykehus med alvorlige skader. Han landet på bakken mellom to parkerte biler etter fallet fra 2. etasje. Gazzetta dello Sport skrev at han ble funnet med en rosenkrans mellom hendene. Dette skal støtte en påstand om et mulig selvmordsforsøk.
Konen til Pessotto bekreftet i intervjuer dagen etter hendelsen at det dreide seg om et selvmordsforsøk på grunn av depresjoner. Hans kone bekreftet at Pessotto ikke følte seg god nok for jobben. «Det er en annen ting å være på et kontor enn å være på en fotballbane», hadde Pessotto sagt til hans kone.
17. juli meldte legene til Pessotto at han nå var utenfor livsfare.

## Meritter
****
* 22 A-landskamper
* Spilte i Fotball-VM 1998 og Fotball-EM 2000.

**[[Juventus]]**
* Seriemester 1997-1998-2002-2003-2005-2006
* SuperCup 1997-1998-2002-2003
* UEFA Super Cup 1996
* Mesterligaen i 1996 (spilte i totalt fire finaler)
* Intercontinental Cup 1996
* UEFA Intertoto Cup in 2000

## Karriere som spiller
Oppdatert 27. juni 2006

## Referanser

## Eksterne lenker
*
Rena flyplass, Landsørkje

**Rena flyplass, Landsørkje** er en flyplass som ligger rundt fire kilometer nord for Rena leir i Åmot kommune i Innlandet. Rullebanen er 1300 meter lang. Det er planer om å utvide banen til 1600 meter. 

Det foregår militær fallskjermhopping i forbindelse med plassen. Fly som passerer bør sende blindt på 135,300 MHz.

Nordøst for plassen ligger rikssenteret for fallskjermhopping på Østre Æra flyplass.
Jeff Maggert

**Jeff Maggert** (født 1964) er en amerikansk golfspiller på PGA-touren. Han er født i Missouri og studerte ved Texas A&M University før han ble profesjonell golfspiller i 1986. Han ble kåret til årets spiller på det som nå er Nationwide Tour i 1990 og har vært medlem av PGA-touren siden 1991. Han har vunnet tre turneringer på PGA-touren og har representert USA tre ganger i Ryder Cup og én gang i The Presidents Cup.

## Meritter
### Seire på PGA-touren
* 2006: FedEx St. Jude Classic
* 1999: WGC–Accenture Match Play Championship
* 1993: Walt Disney World/Oldsmobile Classic

### Seire på Nationwide Tour
* 1990: Ben Hogan Knoxville Open; Ben Hogan Buffalo Open

### Ryder Cup
* 1995, 1997, 1999

### Presidents Cup
* 1994

## Eksterne lenker
*
Fredrik Hossmann

**Fredrik Hossmann** (født 15. september 1963 i Oslo) er forfatter, poet og gateartist. 
Han har gått på Forsøksgymnaset i Oslo. I 1998 begynte Fredrik Hossmann å lese dikt på gaten, først andres, senere egne dikt og tekster.

## Utgivelser
* 1992: *[[Gutten med de store ørene (radioprogram)|Gutten med de store ørene]]* sammen med Mikael Holmberg (tegninger). (30 sider) ISBN 82-10-03499-5
* 1993: *Gutten i løven* sammen med Turid Ousland (illustrasjoner). (45 sider) ISBN 82-10-03614-9
* 1994: *	Elvin og dragen* sammen med Mikael Holmberg (tegninger). (32 sider) 82-10-03739-0, ib., 82-525-2461-3, ib.
* 1996: *[[Byen uten navn eller hvordan lage verdens beste vafler]]* sammen med Annette Halvorsen.(62 sider) 82-424-1154-9, ib.

## Referanser


## Kilder
* Bibsys Besøkt 2.okt.2009
* Presentasjon av Fredrik Hossmann i Forfatterkatalogen på Forfattersentrums nettsider

## Eksterne lenker
*  Ord på gaten Fredrik Hossmanns blogg
*
Genrelitteratur

**Genrelitteratur**, også skrevet **sjangerlitteratur**, kan betegne litteratur som bevisst er skrevet i henhold til konvensjoner eller tradisjoner for form og innhold. Ettersom dette strider mot den modernistiske estetikkens krav om originalitet og «underliggjøring», vil betegnelsen av mange oppfattes som nedsettende. En noenlunde synonym betegnelse er formellitteratur, altså litteratur som følger en slags oppskrift.

Begrepet genre er innført fra fransk *fransk*, «slekt; art; slags», av latin *[[genus]]*, vanligvis skrevet *sjanger* på norsk.

Eksempler på genrelitteratur kan være krim, science-fiction og westernfortellinger.

De senere tiårs interesse for genrestudier innenfor litteraturvitenskapen retter seg heller mot «større» og mindre spesifikke genre som novellen og dramaet, eller mot litteraturhistoriske epoker som renessansen.

## Referanser


## Se også
* Underholdningslitteratur
* Sjangermaleri
* Selvhjelpslitteratur
Formellitteratur

**Formellitteratur** er en betegnelse på litteratur som følger faste normer for form og innhold. I populærkulturen er formellitteraturen preget av at fortellingene, figurene og handlingene har blitt gjenbrukt i den grad at fortellingene er forutsigbare. Det tilsvarer særskilte litterære sjangere, som eksempelvis detektivfortellingen eller kjærlighetsromanen, som identifiserer en rekke spesifikke innstillinger som ofte igjenbrukes. Etiketten formelfiksjon brukes i litteraturkritikk som en mild nedsettende for å antyde mangel på originalitet. Men det handler også om lesernes forventninger ved at de går til en bestemt litterær sjanger i forvisningen om at de får den litterære fortellingen de vil lese.

Betegnelsen stammer fra formalistisk litteraturteori. Ettersom slik teori definerer kunst som noe originalt og «underliggjørende», får betegnelsen et negativt preg. Følgelig brukes den nå sjelden om førmodernistisk høylitteratur, selv om slik litteratur oftest er basert på «formler».

Betegnelsen formellitteratur brukes idag helst om underholdningslitteratur eller genrelitteratur som krim og science-fiction.

## Referanser


## Eksterne lenker
* «Basic" plots in literature», IPL''
* Formula for Fiction? A Simple Breakdown of 7 Point Plotting, av Josh Langston 12. desember 2019
Hell Music Festival

**Hell Music Festival**, stiftet i 1992 som **Hell Blues Festival**, var en musikkfestival som ble arrangert årlig i Stjørdal – med blant annet scener på Hell. Fra 1992 til 2005 ble festivalen arrangert i september, i 2006 skiftet festivalen navn og arrangementstidspunkt til juni i et forsøk på å nå et større publikum. Festivalen ble slått konkurs høsten 2007 med flere millioner kroner i underskudd. 

Blues in Hell, som ble etablert i 2008, arrangerer bluesfestival i september i likhet med den opprinnelige Hell Blues Festival.
__NOTOC__
## Gjennomførte arrangementer
### 2006
Festivalen ble i 2006 avholdt i perioden 22.-25. juni, og den trakk totalt et publikum på 10&nbsp;000. Størst oppmerksomhet fikk Bob Geldof, som både holdt et innlegg på konferansedelen av festivalen, ble tildelt utmerkelsen "Ambassador of Hell" og holdt en konsert. Andre utøvere var blant annet Deep Purple, Buddy Guy, Madrugada,Leif Ødegaard og gitarkameratene Askil Holm, Alejandro Fuentes, Kurt Nilsen og Espen Lind.

*Her mangler tekst om arrangementene for perioden 1992-2005. Dersom du sitter med disse opplysningene, vennligst rediger teksten.*

## Referanser
Johan Sverkersson

**Johan Sverksson** (født 1201, død 10. mars 1222 på øya Visingsö i innsjøen Vättern) var svensk konge fra 1216. Johan var sønn av Sverker Karlsson den yngre og Ingegerd Birgersdatter av Bjälboætten. 

## Liv og virke
### Bakgrunn
Johan Sverkersson, i eldre kilder iblant kalt for Jon og ofte forvekslet med Jon Jarl, var på morssiden i slekt med Bjälboætten gjennom den mektige folkungen Birger Brosas datter. 

### Konge
Johan ble i 1216 valgt til konge, sannsynligvis på grunn av innflytelsen til sin mektige morsslekt. I 1219 ble han kronet i Linköping. 

Om Johan sies det i Vestgøtalovens kongsliste at han var «barnslig» for alderen og meget velvillig samt at han regjerte i tre vintrer, døde strådød på Visingsö og ble begravd i Alvastra kloster.

Johan døde i 1222, og kanskje var han mindreårig fram til 1219 og sto under formynderskap. Under hans korte styre ble det foretatt en svensk hærtog til Estland. Etter at kong Johan selv hadde vendt tilbake til Sverige ble Johans frende, jarlen Karl Døve (se Folkungaætten) og hans kansler, biskop Karl Magnusson (Bjälboætten) i Linköping drept i slaget ved Leal (Lihula) den 8. august 1220 mot de hedenske esterne. Johan og forbundsfeller gjorde en del erobringer i Estland, men ikke noe som forble bestående. Selv kristningen var mislykket da det viste seg at så vel dansker som Den tyske orden allerede hadde vært der og etterlatt en tysk biskop.

Johan sto på god fot med det katolske hierarkiet, selv om paven hadde ønsket Erik Eriksson som konge, samt bekreftet og utvidet flere av hans forgjengeres privilegier til de kirkelige institusjoner.

Johan forble ugift og barnløs da han døde 21 år gammel, og med ham døde den sverkerætten ut. 

Betegnelsen Johan den unge er ikke fra samtiden, men forekommer tidligst i Den lille rimkrøniken og hos Ericus Olai, og kommer fra en misforståelse av eldre latinske kongelister: «Johannes, Suercheri junioris filius», det vil si «Johan, sønn til Sverker den yngre».

## Referanser


## Kilder
Oljevekster

**Oljevekster** er planter som dyrkes primært for sitt innhold av olje i frø og frukter. I norsk jordbruk gjelder det først og fremst raps (*Brassica napus ssp. oleifera*) og rybs (*Brassica rapa ssp. oleifera*). Også lin har vært noe dyrka som oljevekst; i dag er linolje et nisjeprodukt i norsk jordbruk.

Internasjonalt opptrer et større antall vekster som oljevekster. Mange av dem dyrkes like mye for sitt innhold av proteiner og karbohydrater, slik at fruktene foruten å presses til olje også brukes hele. Det gjelder mais, kokospalme (*Cocos nucifera*), peanøtt (*Arachis hypogaea*), mandeltre (*Prunus amygdalus*), oliventre (*Olea europaea*), paranøtt (*Bertholletia excelsa*), pekanøtt (*Carya illinoensis*), valnøtt (*Juglans regia*), sesam (*Sesamum indicum*) og soya (*Glycine max*). Oljepalme (*Elaeis guineensis*) og solsikke (*Helianthus annuus*) kan regnes som reine oljevekster. I tillegg utvinnes olje av frøene av bomullsplanten. 

## Se også
*Matolje
Radio R-35

**Radio R-35** er en tidligere lokalradio i midtre del av Buskerud. Radio R-35 hadde konsesjon i Modum, Sigdal og Krødsherad. Radio R-35 delte sendingene med Radio Modum og startet med prøvesendinger den 1. oktober 1988. Stasjonen var en allmennradio med musikk alt fra country, lokalmusikk, popmusikk til dansebandmusikk. Inntektskildene til radioen var frivillig lytterlisens, bingo, auksjoner og reklame.

Radio R-35 sendte på frekvensene 106,3 Modum, 104,3 Sigdal, og 107,5 Krødsherad. Foruten disse stedene kunne man også høre stasjonen i kommunene Øvre- og Nedre Eiker, Hole og Ringerike, som lå delvis innenfor konsesjonsområdet. Fra 1988 til 1991 var konsesjonen bare i Modum, og senderen var kun på 20 watt, men fra 1991 ble senderen utvidet til 100 watt, og fikk i tillegg de to senderne i Sigdal og Krødsherad som hver omformer ligger på 20 watt. 

2. desember 2009 ble det kjent at styret hadde valgt å legge ned Radio R-35 etter 21 års drift. Ifølge styret var hovedgrunnen for vedtaket om å legg ned driften at man av Medietilsynet ikke fikk konsesjon som allmennradio i området Modum, Sigdal og Krødsherad de neste syv årene. Den konsesjonen gikk til Radio Modum. Radio R-35 fikk konsesjon som nisjeradio, noe styret mente ga for dårlige økonomiske muligheter.  

Radiokanalen sendte regelmessig programmet «Nå er det din tur» med lokal musikk fra sitt dekningsområde. Programmet ble etablert i 2002, har en egen hjemmeside, og ble videreført på Radio Modum og fra 2011 også på TV Modum. Programledere og programskapere er Herold Rasmussen og Frode Moen.

## Referanser


## Eksterne lenker
* Radio R-35.no
Bedlington terrier

**Bedlingtonterrier** (FCI #9) er en liten terrier med krøllet, saktevoksende pels. Hunderasen er oppkalt etter gruvebyen Bedlington i Northumberland, i det nordøstlige England.

Rasen oppsto i England i det 19.-århundret under navnet *Rose belling terrier*. Rasen ble opprinnelig avlet fram som jakthund (blant annet til hetsjakt på oter og kanin) og skadedyrbekjemper. Den ble blant annet brukt i de mange gruvene i hjemmeområdet, der rotter og mus florerte. Tilnavnet «sigøynerhund» fikk den fordi typen tidlig ble populær blant sigøynere som jakthund. Bedlington terrier er en hurtig hundetype som hetser byttet. Før whippet (mynde) ble populær som veddeløpshund ble også rasen brukt til slikt.

Det er usikkert akkurat når rasen oppsto, men enkelte linjer kan spore røttene sine tilbake til 1782. Første gang den nevnes i skriftlige kilder er som *Rothburyterrier* i 1825, trolig i verket *The Life of James Allen*. 

## Referanser

## Eksterne lenker
*
Radio Sandefjord

**Radio Sandefjord** er en lokalradio som ble startet 1. oktober 2002 i Sandefjord. Tidligere hadde lokalradioen Radio Thorshammer konsesjonen. Kanalen het til å begynne med *Nye Radio Thorshammer* før den i løpet av året fikk navnet Radio Sandefjord og ble medlem av Jærradiogruppen. Stasjonen sender på frekvensene 98,6 i Sandefjord og 92,0 på kabel-anlegget i Vestfold. Radio Sandefjord er søsterkanalen til Radio Tønsberg og eies 100% av Radio Tønsberg AS.
Ketill Hanstveit

**Ketill Are Hanstveit** (født 1973) er en norsk tidligere friidrettsutøver, og er innehaver av den norske rekorden i tresteg med 17,27&nbsp;m, satt under NM på Byrkjelo i 1999, et resultat som gav Hanstveit kongepokalen. Hanstveit var og er medlem av IL Norna-Salhus. Han er nå trener for Norna-Salhus, hvor han har hovedansvaret for blant annet Christian Boe Helland og Jonathan Varela Byrkjenes.

## Internasjonale mesterskap
Han representerte Norge i flere internasjonale mesterskap, uten å vinne medaljer i noen av disse. Han ble nummer 10 i junior-VM 1992 i Seoul, nummer 8 i innendørs-EM 1996 i Stockholm, nummer 12 i EM 1998 i Budapest, og nummer 5 i innendørs-EM 2000 i Gent. Han deltok også i OL 2000 i Sydney, der han ikke kvalifiserte seg til finalen.

## Medaljer i norske mesterskap

## Se også
* Norske rekorder i friidrett

## Referanser




## Eksterne lenker
*
Eusébio

::*For kommunen i Brasil, se [[Eusébio (Ceará)]]*

**Eusébio da Silva Ferreira**, mest kjent som bare **Eusébio**, (født 25. januar 1942 i Lourenço Marques, nå Maputo i Mosambik, død 5. januar 2014) var en portugisisk fotballspiller og et stort ikon i portugisisk fotball. Han gikk under tilnavnene «Den svarte perle», «Den svarte panter» eller «O Rei» (Kongen). Med SL Benfica vant han blant annet Serievinnercupen i 1962, hvor han lagde to mål i finalen mot Real Madrid. Han ble dermed den første med fødselsattest fra det afrikanske kontinent som var med å vinne Serievinnercupen (senere kalt mesterligaen), selv om han spilte for det portugisiske landslaget.

Han døde av hjertesvikt. Flere titusen personer sto langs ruten da kisten hans ble fraktet i kortesje gjennom Lisboa. Trafikken ble stanset mens kisten ble fraktet gjennom byen. Myndighetene erklærte tre dager landesorg i forbindelse med dødsfallet. Kisten ble etter vedtak i nasjonalforsamlingen plassert i en sarkofag Panteão Nacional der landets fremste personligheter er gravlagt. Flytting av kisten til «det nasjonale panteon» skjedde i en stor seremoni der kisten ble ført med hestevogn gjennom gatene dekket av det portugisiske flagget og deretter satt inn i Panteão Nacional med presidenten og statsminister til stede.

## Landslaget
Han var Portugals mestscorende gjennom tidene inntil 2005. Han er nå etter Pauleta. Han hadde sitt år på landslaget i 1966 da han ble toppscorer i VM med 9 mål. Han ble også med på VMs "All Star Team". Men det ble bare VM-bronse på Portugal i VM. Som for såvidt er Eusebios eneste meritter på landslaget. Han spilte totalt 64 landskamper og scoret i alt 41 mål.

## Referanser


## Litteratur
* 

## Eksterne lenker
* 
* 
* 
*  Biografi på Benficas hjemmesider
Spirit (magasin)

***Spirit*** var et gratis, norsk blad for ungdommer og unge mennesker som ble utgitt av Chili Publications AS. Første utgave kom ut i 1994.

*Spirit* kom ut seks ganger i året, og ble distribuert blant annet via 450 videregående- og høyskoler over hele landet. Opplaget var på 45 000 eksemplarer, og lesertallet 112 000 (Synovate 2011).

Bladet ble lagt ned i 2015.

## Referanser
The Legend of Zelda: A Link to the Past

***The Legend of Zelda: A Link to the Past*** (ゼルダの伝説 神々のトライフォース *Zeruda no Densetsu Kamigami no Toraifōsu*) er et action-eventyrspill som ble utgitt til Super NES, i en litt modernisert versjon til Game Boy Advance, kalt *[[The Legend of Zelda: A Link to the Past & Four Swords|A Link to the Past & Four Swords]]*, og nå senest til Virtual Console på Nintendo Wii. Spillet ble første gang utgitt til SNES i Japan i september 1991, mens Nord-Amerika og Europa fulgte i 1992.

I spillet må Link, helten i *[[The Legend of Zelda]]*-serien, reise mellom to kontrastfylte verdener for å redde Prinsesse Zelda. Handlingen fokuserer på Link og hans reise gjennom Hyrule, hvis mål er å bekjempe Ganon og redde etterkommerne etter syv vise menn.

Spillet brukes fremdeles bruker en delmekanikk og konsepter fra det originale spillet, men introduserer også enkelte nye elementer og innovasjoner. Alle fangehullene finnes nå på forskjellige nivåer, og krever at spilleren går mellom etasjer, og noen ganger faller gjennom hull for å lande på lavere nivåer. Links kan reise fra en mørk verden til en lysere verden ved hjelp av et Magic Mirror.

Spilleren må påta seg rollen som hovedpersonen Link, en ung mann som bor sammen med sin onkel sør for Hyrule Castle. Prinsesse Zelda, en etterkommer av de syv vise menn, blir holdt fanget i et fangehull av Agahnim, en forrædersk trollmann som planlegger å løslate hans mørke herre. Sahasrahla, en etterkommer av dem som smidde mesterens sverd, veileder Link på hans søken. Spillets antagonist Ganon forblir forseglet i den mørke verdenen, det tidligere hellige riket ødelagt av hans onde magi. Det avsløres senere i spillet at Agahnim egentlig var en avatar av Ganon, brukt av King of Evil for å infiltrere den lyse verden.

## Handling
I begynnelsen av spillet bor Link, den siste etterkommeren etter Knights of Hyrule, sammen med sin onkel. En natt blir han vekket på grunn av en telepatisk melding fra prinsesse Zelda, som sier at hun er blitt låst i et fangehull under Hyrule Castle av en mystisk trollmann - Agahnim. Link må navigere gjennom slottet og redde Zelda fra cellen hennes, og de to stikker av gjennom en hemmelig passasje til en kloakk som kan føre til et fristed for dem.

Link blir fortalt at Agahnim, en trollmann som har tatt over tronen og trollbundet kongens soldater, planlegger å ødelegge et segl som ble oppfunnet for hundrevis av år siden av de sju vismennene for å fengsle den mørke trollmannen Ganon i den mørke verden. Det eneste som kan beseire Agahnim er spesielt sverd, som bare kan brukes av en utvalgt helt. For å bevise at han er verdig til å bruke sverdet, må Link først skaffe tre magiske anheng som skal representere tapperhet, kunnskap og makt. Men gjenstandene er gjemt i forskjellige fangehull som blir bevoktet av mytiske forsvarere. For å redde Hyrule, må Link også redde etterkommerne etter de sju vismennene fra fangehull spredt over hele den mørke verdenen.

## Eksterne lenker
*
Metroid Prime

***Metroid Prime*** er et førstepersonsskytespill utviklet av Retro Studios, utgitt til GameCube høsten 2002. Det er det første spillet i *[[Metroid-serien]]* i full 3D. Samus Aran  er strandet på en mystisk planet, Tallon IV, og må stoppe rompiratene fra å utnytte et kraftig vesen og et mutasjonsfremkallende stoff, Phazon, som befinner seg langt under overflaten på planeten.

Spillet, sammen med etterfølgerne Metroid Prime 2: Echoes og Metroid Prime 3: Corruption ble utgitt i en samlepakke til Wii med navn Metroid Prime Trilogy i september 2009.

Spillet fikk en nyutgivelse til Nintendo Switch som ble både annonsert og utgitt digitalt 8. februar 2023 med fysisk utgivelse 22. februar 2023.

Metroid Prime er også en spillserie innenfor Metroid-serien, som inneholder flere spill:

* ***Metroid Prime*** – Nintendo GameCube
* *[[Metroid Prime 2: Echoes]]* – Nintendo GameCube
* *[[Metroid Prime 3: Corruption]]* – Wii
* *[[Metroid Prime: Pinball]]* – Nintendo DS
* *[[Metroid Prime: Hunters]]* – Nintendo DS
* *[[Metroid Prime: Federation Forces]]* – Nintendo 3DS
* *[[Metroid Prime 4: Beyond]]* – Nintendo Switch, Nintendo Switch 2
## Referanser

## Eksterne lenker
*
Prestebakke

**Prestebakke** er et tettsted i Enningdalen i Halden kommune i Østfold. Prestebakke ligger sør for Ørsjøen, ca. 150 moh. I november 2001 bodde det 308 personer på Prestebakke.

På Prestebakke finner man bl.a. Prestebakke stasjon (nedlagt), Prestebakke kirke, bygdetunet Gamle Prestebakke, Prestebakke skole, Skogselskapet Østfolds eiendom Prestebakke gård og gjestegården Bøkevangen.

Ved Prestebakke kirke var det harde kamper mellom svenske og norske styrker 10. juni 1808.

## Se også
* Kampene i Enningdal

## Eksterne lenker
* Idd og Enningdalen historielag
* Prestebakke skole
* Prestebakke.no
* Bøkevangen 
*Gamle postkort fra Prestebakke
* Værvarsel for Prestebakke
Even Lorch-Falch

**Even Lorch-Falch** (født 19. juni 1934, død 6. juli 2018) var en norsk forfatter og skribent. Han var redaktør for tidsskriftet *[[Alternativt Samfunn]]*. Han var medlem av Den Norske Forfatterforening fra 1968. Han jobbet blant annet i NRK og *[[Billedbladet NÅ]]*, men hadde sitt daglige virke som lektor og rådgiver i den videregående skole. Lorch-Falch debuterte i Cappelens «Gruppe 67» og «Gruppe 68».

I 1955 startet han lokalavisen og kulturorganet *Bygdenes By*, og i 1966 opprettet han Det Frie Samfunns Brevskole. Han ble redaktør for det nordiske kvartaltidsskriftet *Alternativt Samfunn* i 1987. Han var også personen bak Kjetterprisen.

Lorch-Falch sto bak den norske teksten til Stein Ingebrigtsens sang «Jeg var ung engang», som ble utgitt på LP i 1971.     

## Bibliografi
* *Før midnatt* &ndash; dikt (Bondes forlag, 1963)
* *Vår tanke – vår skjebne* &ndash; dikt (Bondes forlag, 1966)
* *Trøndsk lyrikk* &ndash; dikt (Rune Forlag, 1967) 
* *Under en ny himmel* &ndash; dikt (Rune Forlag, 1968)
* *Trøndersk lyrikk II* &ndash; dikt (Rune Forlag, 1968)
* *Bertram Dybwad Brochmann og samtiden* &ndash; essay (Det Frie Samfunn, 1971)
* *En kjetter og hans verk* &ndash; essay (Det Frie Samfunn, 1975)
* *Men det er ennå tid* &ndash; dikt (Rune Forlag, 1978)
* *I deres indre og for deres øyne* &ndash; essay (Lanser Forlag, 1979)
* *Varmefront* &ndash; biografi om tegneren og satirikeren Odd Einarson (Damm, 1988)
* *Tre gjemte og glemte evangelier* &ndash; sakprosa (Det Frie Samfunn, 1994)
* *New Orientation of Life and Society* &ndash; sakprosa (Det Frie Samfunn, 1995)
* *The World demands a new Way of Thinking, a new Mentality' &ndash; sakprosa ([[1995]])
* *På terskelen til en ny tid* &ndash; sakprosa (Det Frie Samfunn, [[1998]])
* *Symboler og symboltydning'' &ndash; sakprosa i syv bind (Det Frie Samfunn, 1999)

## Referanser


## Kilder
*Presentasjon av Even Lorch-Falch i Forfatterkatalogen på Forfattersentrums nettsider
Super Smash Bros. Melee

***Super Smash Bros. Melee*** (eller bare ***SSBM***) er et slåssespill til Nintendo GameCube, og er oppfølgeren til *[[Super Smash Bros.]]* til Nintendo 64. Spillet inneholder 25 spillbare karakterer, 29 baner som er hentet fra Nintendo-klassikkere og et Event Match-modus hvor spilleren må beseire forskjellige oppdrag. Super Smash Bros. Melee er den mest solgte tittelen på Nintendo GameCube grunnet sine gjennomførte flerspiller-modus og lange holdbarhet. Oppfølgeren til Super Smash Bros. Melee er *[[Super Smash Bros. Brawl]]* til Wii.

## Mottakelse
*Super Smash Bros. Melee* fikk god kritikk etter at det kom ut, mye grunnet alt som hadde blitt lagt til fra forrige utgivelse i serien, *[[Super Smash Bros.]]*, blant annet nye spillmoduser, ettertraktede karakterer og nye baner å utforske ga både gamle og nye fans mye å by på. Det grafiske fikk også mye ros. Blant annet i GameSpots annmeldelse trakk de frem hvor detaljerte karakter- og bakgrunnsmodellene, og animasjonene var. Hvor mye spilleren er i kontroll av sin karakter kan også trekkes frem som et hovedsalgspunkt, og er en hovedgrunn til hvor populært spillet er, og hvorfor spillet fortsatt vokser i konkurranseformat.

## Referanser


## Eksterne lenker
*
Koht i kommunen

***Koht i kommunen*** er en norsk dokusåpe med Christine Koht som gikk på NRK2 i 2003. I denne serien fulgte Koht valgkampen i Åsnes kommune i Hedmark i forkant av kommunestyrevalget 2003. Hun konsentrerte seg om valgforberedelsene til personer som Erling og Bjørn i Norges Kommunistiske Parti (NKP), ordførerkandidat Marit i Senterpartiet (Sp), ordførerkandidat Bjørn Benny og tredjekandidat Unni i Demokratene og ordførerkandidat Kjell i Fremskrittspartiet (Frp). Hun ble med på valgstand, sauesanking, kyllingklekkeri og fisking i Finnskogen. Årsaken til at hun valgte denne kommunen var at valgforsker Frank Aarebrot tipset Koht om at nettopp denne kommunen kom til å få et svært spennende valg i 2003.

## Referanser
Hussein

**Hussein** (arabisk: حُسَيْن‎) er et arabisk mannsnavn som betyr «vakker». Navnet er vanlig i flere land i den arabiske verden. En navnebærer er den jordanske monarken Hussein av Jordan.

## Etymologi
*Hussein* er en latinsk transkripsjon av arabisk حُسَيْن‎ (*Ḥusayn*), en diminutivform av *[[Hasan]]* fra roten ḥ‑s‑n med betydninger som «god», «vakker», «pen». 

## Utbredelse
Navnet ble særlig kjent gjennom Husayn ibn ʿAlī, profeten Muhammads sønnesønn.

*Hussein* er i dag et vanlig mannsnavn blant annet i Irak, Syria og Jemen.

|}

## Kjente personer med navnet

Personene i listen er ordnet kronologisk etter fødselsår.
* Husayn ibn Ali (626–680), arabisk religiøs leder
* Hussein bin Ali (1853–1931), arabisk hashemittisk Sharif av Mekka og konge av Hijaz
* Hussein Kamel (1853–1917), egyptisk sultan
* Hussein Onn (1922–1990), malaysisk statsminister
* Hussein av Jordan (1935–1999), jordansk konge
* Hussein Arnous (født 1953), syrisk politiker og tidligere statsminister
* Barack Hussein Obama (født 1961), amerikansk jurist og politiker som var USAs 44. president fra 2009 til 2017
* Hussein Chalayan (født 1970), kypriotisk-britisk motedesigner
* Hussein al-Taee (født 1983), finsk-irakisk politiker 
### Som etternavn
* Saddam Hussein

## Navnedag

## Referanser


## Eksterne lenker
* 
*
Omid Nouripour

**Omid Nouripour** (persisk امید نوری پور født 18. juni 1975 i Teheran, Iran) er en tysk politiker (De grønne). Han ble i 2022 valgt som en av to ledere for Bündnis 90/Die Grünen. Han hadde tidligere vært medlem av det føderale styret i De grønne, og fra sommeren 2006 medlem av det tyske parlamentet, etter at han rykket opp da Joschka Fischer gav opp sitt sete i parlamentet.

Nouripour var leder for De grønnes ungdom i Hessen fra 1999 til 2003. Han var samtidig styremedlem i De grønne i Hessen, og ble valgt til medlem av det føderale styret i 2002. Omid Nouripour er både tysk og iransk statsborger.

## Referanser


## Eksterne lenker
*
Pjotr Sapegin

**Pjotr Klimentjevitsj Sapegin** (født 1955) er en russisk-født animatør bosatt i Norge. Han arbeidet i 15 år som scenedesigner ved forskjellige teatre i Moskva, blant annet Bolsjojteateret. Da han kom til Norge i 1990 begynte han å arbeide med animasjonsfilm. Hans produksjon av animasjonsfilm er omfattende, og favner både kortfilmer og reklamefilmer.

Pjotr Sapegin var med å starte animasjonsstudioet *Studio Magica* i Oslo, men arbeider for tiden i produksjonsselskapet *Pravda AS*, som han etablerte i 2001 sammen med David Reiss-Andersen, Mikkel Sandemose og Erik Schøien. 

Pjotr Sapegins kortfilmer har fått flere internasjonale priser. I 2009 mottok han Grafills Klassikerpris for arbeidet sitt.

Høsten 2019 hadde han premiere med en ny animasjonsfilm i stop motion-teknikk med norsk tittel *Menneskets opprinnelse*; på svensk har filmen tittelen *Krystallplaneten*. Det er en kortilm med musikk av den norske gruppen Bel Canto.

## Filmer
* 1992: *Edvard* – regi, animasjon
* 1993: *Edvard – den nakne sannhet* – regi, animasjon
* 1993: *Edvard – lengselens uutholdelige letthet* – regi, animasjon
* 1993: *Fiskeboller* – manus, regi, animasjon
* 1994: *Ippolita – den lille amasone* – manus, regi, animasjon
* 1995: *Edvard – på bronseplass* – regi, animasjon
* 1995: *Katten Mons* (kortfilm) – regi, animasjon
* 1996: *Edvard – ferietid* – regi, animasjon
* 1996: *Hundeflax* – regi
* 1996: *Skilpaddeflax* – regi
* 1997: *Bamseflax* – regi
* 1997: *Okseflax* – regi
* 1998: *Huset på Kampen* – manus, regi, animasjon, scenografi
* 1998: *Saltkvernen* (kortfilm) – regi, animasjon
* 1999: *Sniler* – (kortfilm) regi, animasjon; utgitt i 2005 på samlevideoen *Bästa knattefilmerna 5*
* 2000: *I et hjørne av verden* (kortfilm) – manus, regi, animasjon
* 2001: *Aria* (kortfilm) – regi, animasjon
* 2004: *Gjennom mine tykke briller* (kortfilm) – manus, regi, animasjon
* 2005: *Nå skal du høre...* (kortfilm) – regi, animasjon
* 2010: *Det siste norske trollet* (kortfilm)
* 2013: *Berserk* (kortfilm)
* 2019: *Menneskets opprinnelse* (kortfilm, stop motion)– regi

## Referanser


## Eksterne lenker
* 
* 
*  Presentasjoin av reklamefilmer på pravda.no
Sophie Chotek

**Sophie Maria Josephine Albina Chotek Gräfin (grevinne) von Chotkova und Wognin** (født 1. mars 1868 i Stuttgart, død 28. juni 1914 i Sarajevo), senere fyrstinne von Hohenberg og fra 1909 hertuginne von Hohenberg, var gift i morganatisk ekteskap med erkehertug Franz Ferdinand av Østerrike-Este.

## Liv og virke
### Bakgrunn
Hun tilhørte en grevelig bøhmisk uradelsslekt og var datter av den bøhmiske diplomaten grev Bohuslaw Chotek von Chotkova und Wognin og hans hustru Wilhelmine Kinsky von Wchinitz und Tettau. 

Hennes far forble i Dresden, sitt siste tjenestested som diplomat, da han gikk i pensjon, og sørget med sine pensjonsinntekter for et standsmessig liv for sine ennå ugifte døtre Sophie og Marie Henriette. Den sistnevnte ble stiftsdame ved Hradčany (*Hradschin*) i Praha, og skulle etter søstrenes død i 1914 overta morsoppgaven for sine to foreldreløse søsterbarn.

### Ekteskap
Sophie var hoffdame hos Isabella av Croy-Dülmen, gift med erkehertug Fredrik. Hun ble kjent med Franz Ferdinand omkring 1896 i Prag, og de to forelsket seg i hverandre. Hans familie satte seg imidlertid mot ekteskapet, fordi Choteks familie ble regnet som ikke standsmessig. Til slutt ble et morganatisk ekteskap tillatt, der Sophie ikke ville kunne få tittel av keiserinne og hennes barn ikke ha noen arverett til den østerrikske tronen eller noen av huset Habsburgs titler. I forbindelse med ekteskapet ble hun isteden gitt tittelen fyrstinne av Hohenberg, og hennes barn ville få samme tittel. Hun fikk bare kalle seg gemalinne, og ble behandlet som annenrangs ved hoffet. Hun fikk bl.a. ikke sitte i hofflosjen i teatret eller kjøre i erkehertugens vogn under parader. For å mildne disse protokollære komplikasjonene tildelte keiseren henne i 1909 tittelen *hertuginne av Hohenberg*, som gav henne tiltaleformen *Høyhet*. I den keiserlige familien stod bare kronprinsenken Stephanie ekteparet nær, og inviterte Franz Ferdinand og Sophie ofte til sitt slott i Ungarn.

Den 28. juni 1914 ble Sophie og hennes mann skutt og drept av den serbiske terroristen Gavrilo Princip i Sarajevo idet deres bil begynte en ryggemanøver etter å ha kjørt feil –  i ettertid kjent som «skuddene i Sarajevo». Drapet førte til en eskalasjon av krigsforberedelsene på flere hold og ble en del av prosessen som førte til utbruddet av første verdenskrig.

## Barn
* Sophie von Hohenberg (1901–1990)
* Maximilian von Hohenberg (1902–1962)
* Ernst von Hohenberg (1904–1954)

## Referanser


## Eksterne lenker
*
Erik Eriksson (konge)

**Erik Eriksson den lespe og halte** (født 1216, død 2. februar 1250), konge av Sverige i to perioder, og i henhold til *[[Erikskrøniken]]* var han både halt og lespet, hvilket har gitt ham et karakteriserende tilnavn og han har derfor blitt stående i svensk historie som en noe kuriøs skikkelse, kanskje først og fremst av den grunn at han i flere år var umyndig og derfor ble styrtet. Han var kong Erik Knutssons eneste sønn.

Erik ble født etter at hans far hadde gått bort. Han ble konge i 1222 etter at den unge Johan Sverkersson døde altfor tidlig. Allerede i 1216 da Johan Sverkersson ble valgt ville paven isteden ha den nyfødte Erik som svensk monark, men svenske stormenn og adelen foretrakk likevel Johan som på det tidspunktet var 15 år gammel, og derfor myndig til å fatte egne beslutninger.

Erik Eriksson ble styrtet etter slaget ved Olustra i 1229 etter å ha vært umyndig konge i syv år. Sverige hadde i denne tiden blitt styrt av et råd, og det var fra dette rådet som Knut Holmgersson, også kalt for Knut Långe, tok kongsmakten.

I 1234 døde Knut Holmgersson og Erik Eriksson den lespete og halte ble gjenvalgt som konge. Han styrte deretter uavbrutt fram til sin død i 1250. Fra Eriks tid som regent stammer det første svenske kongelige våpenet som er kjent fra 1224. Våpenskjoldet består av tre kronete leoparder.

Erik var gift med Katarina Sunesdatter av Bjälboætten, datterdatter til Sverker Karlsson den yngre. Hans jarler var Ulf Fase og i de siste årene Birger Magnusson, som var gift med Eriks søster, Ingeborg Eriksdatter, og som ble stamfar til Folkungaætten.

Erik Eriksson døde barnløs og er begravd i Varnhems kloster.

Erikskrøniken sier:
:*ERik konunger var nokot swa läsper wid*
:*haltan thz war ok hans sidh*
:*Han storkte gerna skäll ok räth*
:*ok älskade gerna sin eghin äät*
:*han hiolt hwsära ok ädela sidh*
:*ok bondom gaff han godhan friid*
:*A alwora kunne han sik wel forsta*
:*mz torney kunne han ey mykit vmga*

## Referanser
YA

**yA** er et merkenavn i svenske Resurs Bank, som tilbyr forbrukslån, innskudd, kredittkort og andre lån til personmarkedet i Norge.

## Historikk
yA startet som egen norsk bank i 2006 med navnet *yA Bank*.

Banken ble sommeren 2015 kjøpt opp av svenske *[[Resurs Bank]] AB* for 1,6 milliarder kroner og ble et heleid norsk datterselskap.

30. november 2018 ble banken oppløst og innfusjonert i den svenske banken, mens produktene fortsatte å bli tilbudt under merkenavnet *yA*.

## Referanser




## Eksterne lenker
*
Økologisk feilslutning

**Økologisk feilslutning**, også kalt **aggregativ feilslutning**, betegner innen statistikk en logisk brist som følge av at det gjøres en slutning om et nivå basert på data fra et høyere (aggregert) nivå. 

Et eksempel: Hvis FrP går opp 10 prosentpoeng og SV går ned 10 prosentpoeng mellom to meningsmålinger, er det en økologisk feilslutning å hevde at dette skyldes at disse velgerne har gått fra direkte fra SV til FrP. Mer sannsynlig er det at det skyldes etappeforskyvninger mellom flere partier enn disse to, og de 10 prosentene er bare nettoeffekten. 

Det er viktig å påpeke at økologiske feilslutninger er en *logisk*, ikke praktisk, metodefeil. I teorien er det fullt mulig at disse velgerne faktisk går direkte fra SV til FrP. Skal en unngå økologiske feilslutninger må man følge de samme velgerne over tid gjennom panelundersøkelser. Vanlige meningsmålinger følger ikke enkeltvelgere over tid, ettersom det trekkes et nytt utvalg på ca. 1000 personer hver gang det foretas en måling. Sammenligninger mellom forskjellige meningsmålinger sier da ingen ting om hvordan den enkelte velger endrer stemmegivningen, bare hvordan hele populasjonen (velgermassen) endres (med mindre respondentene spørres om tidligere stemmegivning). 

Begrepet ble lansert i 1950 av William Robinson i en artikkel i *American Sociological Review* 

## Referanser
Magnar Norderhaug

**Magnar Norderhaug** (1939–2006) var en norsk ornitolog og naturverner.

Han arbeidet som biolog ved Norsk Polarinstitutt 1967–72, som frilufts- og naturvernkonsulent i Vestfold fylke 1972–73, som naturverninspektør i Sør-Norge ved Miljøverndepartementet 1973–85, og som økologisk rådgiver og Norad  1985–89. I 1989 ble han leder for Worldwatch Institute Norden fra 1989, en stilling han beholdt til sin død.

Norderhaug bidro til opprettelsen av flere norske miljøorganisasjoner. Han var den første leder i Norges Feltbiologiske Ungdomsforening, en organisasjon som senere ble kjent som Natur og Ungdom. Norderhaug var også engasjert i Norges Naturvernforbund, der han satt i landsstyret og skrev i tidsskriftet Norsk Natur.  I 1988 deltok han i etableringen av Greenpeace i Norge.

I sitt arbeid for naturvern bidro han til:
* Fredningen av hvitkinngåsa.
* Isbjørnavtalen av 1973; avtale om bevaring av isbjørn mellom USA, Canada, Sovjetunionen, Danmark og Norge.
* Bern-konvensjonen av 1979; om vern av ville europeiske planter, dyr og habitater.

Norderhaug skrev et stort antall bøker, i hovedsak om miljø- og utviklingsspørsmål.

Kongen utnevnte i 2005 Norderhaug til ridder av 1. klasse av St. Olavs Orden «for hans innsats innen miljøvern.»

## Referanser
Syringogastridae

**Syringogastridae** er en liten familie av fluer som bare finnes i den neotropiske region (Sør- og Mellom-Amerika). Familien er registrert mellom Mexico i nord og Brasil i sør. Fluene ligner på familien Somatiidae, som de er beslektet med.

## Systematisk inndeling

* Ordenen tovinger, **Diptera**
** fluer, **Brachycera**
*** Underordenen høyere fluer, **Cyclorrhapha**
**** Gruppen **Schizophora** (**Acalyptrata**)
***** Overfamilien Diopsoidea
****** Familien **Syringogastridae**
******* Slekten ***Syringogaster*** Cresson, 1912
******** ***Syringogaster amazonensis*** Prado, 1969 – Brasil
******** ***Syringogaster brunnea*** Cresson, 1912  – Costa Rica, Panama
******** ***Syringogaster carioca*** Prado, 1969  – Brasil
******** ***Syringogaster cressoni*** Prado, 1969  – Brasil
******** ***Syringogaster lanei*** Prado, 1969  – Brasil
******** ***Syringogaster lopesi*** Prado, 1969  – Brasil
******** ***Syringogaster papaveroi*** Prado, 1969  – Brasil
******** ***Syringogaster rufa*** Cresson, 1912  – Costa Rica, Panama
******** ***Syringogaster subnearctica*** Feijen, 1989  – Mexico

## Kilder
* Catalogue of Life, Species 2000. www

## Eksterne lenker
*
Nothybidae

**Nothybidae** er en liten familie av fluer som bare finnes i Sørøst-Asia. Bare åtte arter er kjent, fire av disse fra Indonesia, én art fra Filippinene og én art fra Indokina (usikkert om det er Vietnam eller Laos). Familien har også blitt funnet på Ny-Guinea og Salomonøyene, men disse eksemplarene har ikke blitt beskrevet. De har en lang og slank kropp og smale vinger. Antennene har det andre leddet med en tydelig søm på oversiden og en fjærgrenet antennebørste (*arista*). Den fremre delen av brystet (thorax)er sterkt forlenget. Ingenting er kjent om biologien til disse fluene.

## Systematisk inndeling

* Ordenen tovinger, Diptera
** fluer, Brachycera
*** Underordenen høyere fluer, Cyclorrhapha
**** Gruppen **Schizophora** (Acalyptrata)
***** Overfamilien Diopsoidea
****** Familien **Nothybidae**
******* Slekten ***Nothybus***
******** ***Nothybus acrobates*** Frey, 1958  – Indokina (Vietnam eller Laos)
******** ***Nothybus biguttatus*** v.d. Wulp, 1896  – Java
******** ***Nothybus decorus*** de Meijere, 1924  – Sumatra
******** ***Nothybus lineifer*** Enderlein, 1922  – Sumatra
******** ***Nothybus longithorax*** Rondani
******** ***Nothybus sumatranus*** Enderlein, 1922  – Sumatra
******** ***Nothybus triguttatus*** Bezzi, 1916  – Filippinene
******** ***Nothybus*** sp. (ubeskrevet)  – Ny-Guinea, Salomonøyene

## Kilder
* Catalogue of Life 2006. www

## Eksterne lenker
*